FØRSTE LESBISKE BRYLLUP: Sandy Stier og Kris Perry avbildet kyssende etter at de giftet seg i San Fransisco i USA. De ble det første lesbiske paret som giftet seg i California etter at forbudet mot homofile ekteskap ble opphevet. Foto: Justin Sullivan, Afp

Forbud mot homofile ekteskap oppheves i California

En domstol i California opphevet fredag forbudet mot likekjønnede ekteskap som følge av en kjennelse i USAs høyesterett onsdag. Samme dag giftet de første seg.

Oppdatert 31. mars 2016

Artikkelen er over syv år gammel

Allerede minutter etter at det foreløpige forbudet var opphevet, kom flere håpefulle par til rådhuset i San Francisco for å gifte seg.

De første som giftet seg fredag ettermiddag var det lesbiske paret Kristin Perry og Sandy Stier, et av parene som hadde saksøkt delstaten.

Delstatens justisminister Kamal Harris, som sto for vielsen, varslet straks etter at forbudet var opphevet, at vielsene ville komme i gang med det samme.

Beæret minister

- Jeg kunne ikke være mer beæret enn å få stå her og vie de to, sa Harris før paret utvekslet vielsesringer i en hastig sammenkalt seremoni.

Kort før ankom Harris rådhuset arm i arm med en av advokatene som har vært involvert i saken, for å foreta de første vielsene.

«På vei til rådhuset. La bryllupsklokkene ringe», tvitret hun før hun var framme.

Også i Los Angeles kom vielsene i gang kort etter at forbudet var opphevet.

Paul Katami og Jeff Zarrillo, som var med på å føre saken som til slutt endte opp i høyesterett i Washington, var de første til å møte fram, og de regnet med å bli gift fredag kveld.

Folkeavstemning

Likekjønnede ekteskap ble suspendert i 2008 etter at velgerne stemte for forbud i en folkeavstemning, den såkalte Prop 8.

Senere vedtok en domstol i California at forbudet var grunnlovsstridig, og da høyesterett avsto fra å behandle en anke mot kjennelsen, var det klart at likekjønnede ekteskap ikke kunne forbys.

Den føderale domstolen i San Francisco hadde 25 dager på seg til å oppheve forbudet, men etter oppfordring fra Harris og andre politikere, tok den beslutningen mye raskere enn ventet.

Dermed kunne vielsene komme i gang i forkant av Gay Pride-helgen.

Tilhengerne av Prop 8 sier at de ikke gir seg og vil fortsette arbeidet for å gjeninnføre forbudet mot homofile ekteskap. I 2008 seiret forbudssiden med 52 mot 48 prosent av stemmene.

Publisert: 29.06.13 kl. 02:50 Oppdatert: 31.03.16 kl. 14:54

Les også

Mer om USA